arnastofnun/IGC-2024 huggingface dataset:
Zidane er dólgurinn

Áhugamenn um fótbolta reyna hver um annan þveran að afsaka árás Frakkans Zinédine Zidane á Ítalann Marco Materazzi í úrslitaleik heimsboltans. Menn eru að spá í, að Materazzi hafi sagt eitthvað ljótt við Zidane, til að gera lítið úr, að afbrotið framdi Zidane. Hann fékk raunar rautt spjald fyrir verknaðinn og var rekinn út af, sem er sorgarendir á löngum ferli. Engum er um það að kenna öðrum en Zidane sjálfum. Þjóðremba veldur því svo, að hann er nú vinsælli en nokkru sinni fyrr í Frans. Stjórnmálamenn hamast við að láta ljóma hans skína á sig. Svona er lífið öfugsnúið.
Hófleg hamingja

Enn ein hamingjuvísitalan hefur birzt og nú er hlutur Íslandi lakari en í sumum hinna fyrri. Ísland er hér í meðallagi. Minnst er hamingjan auðvitað í Bandaríkjunum og Rússlandi og í mestum hluta Afríku, en Suður- og Mið-Ameríka skara fram úr. Það er New Economics Foundation í London, sem hefur búið til vísitöluna með því að blanda saman ýmissi tölfræði, til dæmis um langlífi og gott umhverfi. Íslendingum hefur gengið betur í vísitölum, þar sem þeir lýsa hamingju sinni. Þessi vísitala spyr ekki um slíkt, heldur mælir raunverulegar tölur, sem sýna mun minni hamingju.
Lúðarnir leiða

Leiðindagaurar hafa náð völdum í hverju ríki Austur-Evrópu á fætur öðru. Appelsínugula byltingin hefur farið út um þúfur í Úkraínu. Í Póllandi hafa komizt til valda róttækir sveitamenn, Kassinski tvíburarnir, sem hafna vestrænum hugmyndum á borð við homma og evrur. Sósíalistinn Fíkó hefur tekið við Slóvakíu með stuðningi arftaka einræðisherrana Mesíar. Grýtt verður leið svæðisins til vestræns hagkerfis með slíkum hliðarsporum. Evrópusambandið horfir á og fær ekki að gert, en margir eru farnir að harma upptöku Austur-Evrópu í hagnaðarbandalag álfunnar.
Hættuleg handvopn

Mary Robinson kvartaði í Guardian í gær um viðhorf Bandaríkjanna á fundi Sameinuðu þjóðanna um hömlur á útbreiðslu handvopna. Mannréttindastjórinn fyrrverandi kallaði þau gjöreyðingarvopn í hægagangi. Samanlagt valda þau árlega meira tjóni en kjarnorkuárásirnar á Hiroshima og Nagasaki samanlagt. Bandaríkin stóðu með Kúbu, Indlandi, Íran, Ísrael og Pakistan gegn hömlum á útbreiðslu handvopna. Hver velur sér félagsskap við hæfi og það gerðu Bandaríkin á þessum fundi. Robinson hvetur andstöðuríki vopnanna til að ná tökum á þróun þessara mála á allsherjarþingi samtakanna í haust.
Alliance er næst

Alliance-húsið við vestanverða Geirsgötu er rúmlega áttrætt og skemmtilegt hús, sem segir þátt í sögu sjávarútvegs og byggingalistar. Það er nýjasta fórnardýr þéttingar byggðar í Reykjvík, sem hefur spillt gömlum hverfum og umhverfi lifandi fólks víðar um bæinn. Ég hef hingað til vonað, að árátta vinstri sinnaðra borgaryfirvalda mundi hverfa með nýjum hægri meirihluta í pólitík, en það virðist taka nokkurn tíma. Kerfið í Reykjavík malar áfram á sama hátt og áður. Embættismenn Reykjavíkurlistans sjá um að varðveita hugmyndafræðilegt ofstæki liðins tíma.
Hlíta ekki dómi

Hæstiréttur hefur dæmt ógildan brottrekstur yfirlæknis á Landspítalanum. Í stað þess að hlíta dómnum, lýsir spítalinn yfir, að hann muni hunza hann. Ákvörðun framkvæmdastjórnar styður stjórn spítalans og jafnvel ríkisstjórn. Einstefnan kallar á skaðabótamál, sem spítali og ríki munu tapa. Þessir aðilar átta sig ekki á hlutverki laga í ríkinu og gera bara það, sem þeim finnst þægilegt fyrir sig. Þeir eru hvorki færir um að stjórna spítalanum né hafa eftirlit með stjórn hans. Ekki á að vera hægt að gefa skít í landslög í vestrænu ríki.
Smurt á farseðla

Gamall vinur er sakaður um að hafa fólk að fífli. Mér brá, þegar Ryanair var sett á sakabekk. Ég hef oft flogið með því og verið ánægður með lág fargjöld. Nú segja menn, að það smyrji ýktum og upplognum upphæðum ofan á upphæðina, til dæmis ýktum vallargjöldum og ímynduðum ferðaþjónustugjöldum. Neytendaráðherra Evrópusambandsins hefur sett málið í rannsókn. Ryanair mótmælir sakargiftum, en skjölin segja sína sögu. Eðlilegast er auðvitað, að heimasíður flugfélaga gefi upp verðið, sem kúnninn á að borga. Það er almenna reglan í viðskiptum.
Halldór muldraði

Evrópa var ekki myllusteinn um háls Halldórs Ásgrímssonar. Umræðuefni hans var muldur um, að hugsanlega kæmi að því í framtíðinni, að menn færu að ákveða, að líklega mætti ræða þætti samstarfs í Evrópu fyrr eða síðar. Fók hafði ekki áhuga á þessu muldri, skildi ekki ráðherrann. Fólk er nefnilega annað hvort með eða móti aðild að Evrópu, með eða móti evrunni sem mynt. Menn nenna ekki að undirbúa að velta síðar fyrir sér, hvort hugsanlega megi ræða um Evrópu einhvern tíma. Menn vilja kýla á það eða ekki kýla á það. Eins og í viðskiptum. Það var muldrið, sem fældi, ekki Evrópa. Nýtt formannsefni Framsóknar er enn að ræða, hvort ræða megi.
Jón utangátta

Formannsefni Framsóknar kemur illa fyrir í sjónvarpi. Jón Sigurðsson virðist ekki geta svarað einföldustu spurningum og flytur í staðinn þvælu, sem enginn skilur. Hann fullyrðir, að ríkisstjórnin hafi verið stefnulaus í stóriðju í þrjú ár. Hann telur sig rosalega kláran, sem er rangt. Einnig er óhentugt fyrir flokksformann, sem á að sækja fylgi til kjósenda, að vera óvenjulega hrokafullur. Hann kemur úr fílabeinsturni Seðlabankans, virðist við fyrstu sýn vera enn meira úti að aka en Halldór Ásgrímsson. Hann endist flokknum í mesta lagi fram yfir tapið í kosningum að ári.
Hata náttúruna

Safnadagurinn var notaður til að minna okkur á, að nærri 20 nefndir hafa verið stofnaðar án árangurs til að fjalla um stofnun náttúruminjasafns. Ísland er eina vestræna landið, sem ekki hefur alvörusafn á því sviði. Hins vegar var ekki útskýrt, af hverju ekki hefur tekizt að koma hér upp svo sjálfsögðu safni. Vandræðin stafa af, að langvinn ríkisstjórn er svo illa haldin af stóriðjustefnu, að hún hatast beinlínis við náttúru Íslands. Hún er hrædd um, að safn verði til þess að auka áhuga almennings á ósnortinni náttúru Íslands. Svo einfalt er það, því miður.
Berir keisarar

Daniel Gros talar eins og barnið, sem horfði á bera keisarann. Hann er forstjóri Evrópurannsóknahúss CEPS og spyr Íslendinga: “Hvers vegna ekki hafa sama gjaldmiðil og helztu viðskiptalöndin og spara sér gengiskostnað og óþægindi af sveiflukenndum gjaldmiðli?” Það er von, að beri keisarinn á Íslandi vilji ekki ræða evruna. Við höfum lent í og munum lenda í sveiflum á þessu ári. Það er skólabók um veikan gjaldmiðil, sem hoppar upp og niður og veldur óbærilegum vöxtum. Allir vita, að evran mun lækka vexti, en samt vilja fáir ræða hana. Landsfeðurnir vilja vera berir keisarar.
Maxwell stal lífeyri

Erlendis er slæm reynsla af lífeyrissjóðum á vegum fyrirtækja. Frægt er, að blaðakóngurinn Robert Maxwell stal öllum lífeyrissjóði starfsmanna sinna. Þegar fyrirtæki verða gjaldþrota, reynist oft erfitt að ná nokkru út úr sjóðum þeirra. Miklu betra er núverandi kerfi, að sjóðirnir starfi í tengslum við stéttarfélög og festi fé sitt vítt og breitt í pappírum af ýmsu tagi, innlendum og erlendum. Við höfum afar gott lífeyriskerfi, sem á að vernda. Bezt er að banna lífeyrissjóði á vegum fyrirtækja og banna þar á ofan öll afskipti fulltrúa fyrirtækja af stjórnum lífeyrissjóða.
Ljótt hestahopp

Mér finnst ljótt að sjá hesta hoppa í reið. Mér finnst svifamikið brokk ljótt, enda mundi enginn ríða á því í göngum. Mér finnst hágengt tölt ljótt, ef það fer yfir vinkilbeygju fótleggja, enda er það þá stundum hast. Mér finnst óeðlilegt, að höfuð á hesti sé lóðrétt á hægu tölti. Mér finnst hast tölt ljótt. Mér finnst ljótt að hestar skeiði með uppréttan háls og haus í vinkil. Mér finnst ljótt, að hestar skeiði eins og þeir séu á hröðu tölti. Ég viðurkenni, að markaðurinn borgar mest fyrir svona hopphlunka, en ég vil ekki sjá þá í ferðum. Ég er víst einn um þessar skoðanir.
Ógleði af lygara

Mér verður ætíð óglatt af að sjá Tony Blair í sjónvarpi, mesta lygalaup heimsbyggðarinnar. Því meira sem hann lýgur, þeim mun alvörugefnari og einlægari verður svipur hans. Furðulegt er, að brezkir kjósendur láta milljónum saman blekkjast af fölsku yfirbragði leiðtogans. Samt eru það aldagömul sannindi, að þeir, sem fegurst og einlægast tala, eru verstu prangaranir. Þannig hefur það ævinlega verið í hrossabransanum og póltíkinni. Lúðvík Jósepsson ráðherra varð alltaf einlægur á svipinn og tók ofan gleraugun, þegar hann laug í sjónvarpinu.
Grafskrift birt

Staksteinar Morgunblaðsins eru dagleg rödd ríkiseigenda. Þar er í gær sagt beint, að ekki sé lengur fylgi í landinu við stóriðjustefnuna. “Stuðningur við náttúruvernd og verðveizlu hálendisins og annarra óbyggða í óbreyttri mynd er orðinn svo mikill, að það er óhjákvæmilegt fyrir alla stjórnmálaflokka að fylgja í kjölfar þessa unga fólks. Þetta er niðurstaðan af baráttu margra hópa náttúruverndarsinna,” segir Styrmir. Þar sem formannsefni Framsóknar finnur alls ekki stóriðjustefnuna, má reikna með, að hún sé týnd. Og grafskriftin er þegar komin í Staksteinum.
Saltir blaðamenn

Tveir sjómenn hafa gerzt mikilvirkir í blaðamennsku eftir að hafa stigið sín fyrstu spor hjá mér á DV. Sigurjón Egilsson varð í gær ritstjóri Blaðsins og áður hafði Reynir Traustason skipstjóri gerzt ritstjóri Mannlífs. Ég hef alltaf verið þeirrar skoðunar, að bezti grundvöllur blaðamennsku sé lífið í landinu, ekki fjölmiðlafræði. Raunar hef ég aldrei tekið eftir, að fjölmiðlafræði komi neinum blaðamanni að gagni. Það er betra að læra af lífinu en að læra af félagsvísindum. Þessir tveir menn, sem ég vann lengi með, eru dæmi um ágæti kenningar minnar.
Einkasýning hrossa

Thorstein Reisinger ræktar íslenzk hross í Pfaffenbuck í Þýzkalandi. Á hverju vori heldur hann einkasýningu kynbótahrossa heima hjá sér. Þar sýnir hann öll hrossin sjálfur, á sum þeirra sjálfur og hefur alltaf sömu þýzk-austurrísku dómarana. Öll fá þessi hross góða dóma, yfirleitt 1. eða 2. verðlaun. Þessar háu tölur ganga svo inn í reikning íslenzkra bænda á kynbótagildi hrossa samkvæmt sérstöku reikningskerfi, sem heitir blöpp eða blöff. Ýmsar aðferðir efla erfðir hrossa og þessi hlýtur að teljast ein hin merkasta.
Allir vilja lága vexti

Enginn er sáttur við hækkun Seðlabankans á forvöxtum. Ekki má milli sjá, hvorir eru reiðari, ráðamenn samtaka atvinnurekenda eða launamanna. Enda segir Davíð Oddsson seðlabankastjóri, að nýtt samkomulag vinnumarkaðar og ríkisstjórnar valdi auknu verðbólguskriði. Forstjóri atvinnurekenda segir hækkun bankans óþarfa, því að samdráttur sé á leiðinni. Hitt mun sanni nær, að ráðagerðir um minnkaða vegagerð hafa jafnan komið á vorin og ráðagerðir um aukna vegagerð blómstrað á haustin. Áratugum saman hefur góðvilji stjórnvalda verið skammvinnur. Því var rétt af bankanum að hækka vextina.
Stjórnarstefna rambar

Nýr orkuráðherra, Jón Sigurðsson, kannast ekki við neina stóriðjustefnu ríkisstjórnarinnar. Á sama tíma er forveri hans og utanríkisráðherra úti um allar trissur að reka þessa stefnu. Líklega sér nýi ráðherrann, að þessi stefna mun áfram skaða Framsóknarflokkinn. Hann ákveður því að þykjast alls ekki finna stefnuna. Hitt er svo aftur rétt, þegar svo er komið, að orkuráðherra finnur enga stóriðjustefnu, að þá er hann að lýsa yfir, að framvegis muni hann ekki reka slíka stefnu. Hann er því að boða, að undir hans stjórn muni Framsókn loksins láta af hinni óvinsælu stefnu.
Fyrirsögn um mansal

Skrítna fyrirsögn las ég í gær um, að mansal um Ísland hafi verið stöðvað. Nánari lestur fréttarinnar leiðir í ljós, að þetta er haft eftir Jóhanni R. Benediktssyni sýslumanni á Keflavíkurvelli, sem hælist um, án þess að rekja neina sönnun fullyrðingarinnar. Þannig er mikið af fréttum líðandi stundar endurómun fullyrðinga embættismanna um, að allt sé gott, sem þeir geri. Fullyrðing Jóhanns kann að vera rétt, en fjölmiðlar eiga að krefja menn um trúverðugar röksemdir til stuðnings málinu. Annars túlka ég þetta sem blaður eitt.
Bónstöðin rifin

Þvotta- og bónstöðinni í Sóltúni hefur verið lokað fyrir fullt og allt, því að rífa á húsið til að þétta byggð. Þarna fór bíllinn skítugur í gegn á færibandi og kom bónaður og þurrkaður út. Þetta var einn af hornsteinum lífsins, einkum að vetrarlagi, lofaður sé Kjartan Sveinsson arkitekt, sem lengi átti stöðina. Nú er engin slík stöð lengur til og lífið í borginni verður þeim mun fátækara. Dauð hönd byggðaþéttingar hefur víða skaðað, en þetta er með því versta. Svona leika trúarsetningar vinstri manna okkur grátt. Vonandi verður borgin ekki þétt frekar en orðið er.
Málfar kontórista

Í hestamennsku hefur frá gamalli tíð verið talað um gerð og kosti hrossa. Þessi einföldu og stuttu orð voru ekki nógu góð fyrir kontórista, sem vilja langt og flókið orðalag. Því er í sýningum á hryssum og stóðhestum talað um sköpulag og hæfileika í stað gerðar og kosta. Fætur hrossa eru sagðir hafa réttleika. Mikið fax er ekki lengu prýði hrossa, heldur er notað orðið prúðleiki. Brokk er sagt vera lyftingargott. Vindrauðir hestar heita núna rauðir og vindóttir. Hestamenn láta allt þetta yfir sig ganga, af því að allt er þar sem annars staðar talið vera gott, sem frá kontóristum kemur.
Heilsu- og féleysi

Kristján Sveinsson skrifar mér: “Því miður drekka mörg ungmenni í Evrópu alls ekki við sleitur heldur af ofurkappi. Fullorðið fólk einnig. Leiðir þetta sem kunnugt er af sér heilsuleysi, féleysi og margháttaða ógæfu aðra. Var nýverið í Skotlandi um tveggja vikna skeið. Áfengisvandi er þar mikill sem og á Bretlandi öllu. Sjá stjórnvöld þar, að meðferð áfengis hjá stórum hluta þjóðarinnar er í megnasta ólagi og leita leiða til að koma skipan á þetta. Enda eru risavaxin útgjöld vegna ofdrykkju og sjúkdóma og félagslegrar eymdar, sem af henni leiðir.
Fyllerí játað

Fyllerí er víðar vandi en hér, orðið almennt um Evrópu alla. International Herald Tribune skrifar um lúðana í Kaupmannahöfn. Blaðið hefur séð, að frjálsar auglýsingar og lágt verð í Danmörku leiðir til harms og þjóðarböls. Evrópusambandið er að átta sig á þessu, um það bil að hætta að styðja áfengi eins og hverja aðra framleiðslu. Í nýrri skýrslu þess eru komin aftur hin gamalkunnu ráð, takmarkanir á auglýsingum og hærri skattar. Hingað til hefur bandalagið reynt að pína Svía og jafnvel Íslendinga til að lækka bjór og brennivín. Nú má vænta þess að þrýstingnum fari að linna.
Aðvörun á bjór

Evrópusambandið segir, að unga fólkið hafi ekki ráð á íbúð og drekki í staðinn við sleitur, unz peningarnir eru búnir. Félagsleg vandamál af völdum fyllerís nema 1000 milljörðum króna á hverju ári, þegar talin eru með tremmi, umferðarslys, barsmíðar á heimilum, lifrarbilanir, ótímabær dauði og slagsmálaslys. 27% af dauðsföllum í Evrópu á aldrinum 15-29 ára tengjast áfengisneyzlu. Útköll sjúkrabíla vegna ölvunar hefur í London fjölgað úr 3500 í 5000 á dag vegna heimsleika fótboltans. Evrópusambandið er orðið svo skelkað, að þar er nú talað um aðvörunarmiða á bjór eins og tóbak.
Lúðar borgi skatt

Evrópusambandið sér fyrir sér skatt á áfengisinnihaldi drykkja, sama skatt um alla Evrópu. Það vill aðvörunarmiða á flöskur og dósir. Það sér líka fyrir sér takmarkanir á áfengisauglýsingum, til dæmis í tengslum við íþróttir og barnaefni. Nú eru auglýsingar á vodka og bjór í bíómyndum um Harry Potter. Fimmtán ára lúðar liggja fyrir hunda og manna fótum um alla Evrópu vegna ofurölvunar. Það er helzt í rauðvínslöndum Miðjarðarhafsins, að menn kunni að halda niðri áfengi án tjóns á sjálfum þeim og umhverfinu. Komið til Danmerkur og sjáið lúðana, segir skýrsla sambandsins.
Hættuleg öryggislögregla

Komið hefur í ljós, að Björn Bjarnason stríðsráðherra og félagar hans í ríkisstjórn blekktu Alþingi til að samþykkja víðtæk lög um hryðjuverk, sem Mannréttindanefnd Sameinuðu þjóðanna telur ganga of langt. Björn og félagar þrengdu um of rétt fólks til að koma saman í friðsamlegum tilgangi. Því er engin furða, þótt menn skelfist hugmyndir ráðherrans um öryggislögreglu, sem stundi fyrirbyggjandi aðgerðir að hætti Bandaríkjanna. Hugmyndum af þessu tagi ber að hafna og síðan breyta lögum um friðsamleg mótmæli eftir kosningar, svo að borgaraleg réttindi séu hér hin sömu og í Evrópu.
Dómarar eru sammála

Hross eru dæmd huglægt eins og fimleikamenn. Dómarar meta hrossin hver fyrir sig. Á landsmóti hestamanna á Vindheimamelum kom í ljós, að miklar framfarir hafa orðið í þessum huglægu dómum. Í flestum tilvikum voru dómarar nokkurn vegin sammála og í ótrúlega mörgum tilvikum nákvæmlega sammála. Þetta stafar af góðum aga meðal dómara og mikilli vinnu við að fara yfir dóma liðins árs og meta frávik. Gæðingadómarar hafa sótt vel þessar ráðstefnur og árangurinn er farinn að skila sér í dómum, sem allir treysta. Þetta fylgir öðrum framförum í hestamennsku.
Swift lekur millifærslum

Allir pólitíkusar, embættismenn og blaðamenn í Bandaríkjunum, sem fylgjast með, vissu fyrir löngu, að stjórnvöld hafa aðgang að upplýsingum banka um allan heim. Einnig allir leiðtogar hryðjuverkamanna. New York Times, Wall Street Journal og Los Angeles Times gerðu ekki annað en að upplýsa fólk um þetta sama. Allt brjálaðist þar vestra, af því að ekki er til þess ætlast, að almenningur viti það, sem yfirstéttin veit og terroristar vita. Það er samvinnustofnun banka að nafni Swift í Belgíu, sem lætur yfirvöld vestra vita um grunsamlegar millifærslur á reikningum.
Stóri bróðir

Ég á skuldlausan og veðlausan traktor góðan, skráðan á mig. Sýslumaðurinn í Reykjavík ætlar að bjóða traktorinn upp 8. júlí vegna manns, sem er mér óviðkomandi og virðist skulda 16.000 krónur í útvarpsgjöld, sem ríkið hefur komið upp í 70.000 krónur. Hvernig útvarpið hefur fengið sýslumann til að bjóða upp minn traktor er mér hulin ráðgáta. Að kröfu útvarpsins ætlar sýslumaður líka að bjóða upp bílinn UU-016, sem ég hef aldrei séð, en er sagður eiga, líka vegna sömu skuldar hins sama óviðkomandi manns. Það kostar lögmann að koma vitinu fyrir sýslumann. Svona er lífið.
Göng og sjúkrahús bíði

Forsætisráðherra segir gott að fresta vegagerð til að hamla gegn verðbólgu. Hann segir þó, að Héðinsfjarðargöngum verði ekki frestað. Það er einmitt sú vegagerð, sem helzt ætti að fresta, því að göngin eru út í hött og eiga að kosta milljarða. Þar sem borgarstjórinn er nú í sama flokki og forsætisráðherra, eru þó ekki líkur á, að brýnasta vegagerð í Reykjavík verði látin bíða. En gjarna má fresta hátæknisjúkrahúsi, því að sú framkvæmd hentar ekki á þenslutíma. Tekjurnar af sölu Símans ætti bara að nota í að greiða skuldir, ekki í hugdettu frá tíma Davíðs.
Bara 13 milljónir

Vinstri grænir virðast ekki hafa varið nema 12-13 milljónum króna í kosningarnar í vor. Flokkurinn notaði sjálfur 4-5 milljónir og styrkti framboð sín og sameiginleg framboð í sveitarfélögum um mismuninn. Sumir staðir hafa ekki gert upp enn, svo að heildarupphæðin fer í 13 milljónir. Þetta er skynsamleg fjárupphæð, ólík austri ýmissa annarra flokka, einkum Framsóknar, sem eyddi 70-100 milljónum í kosningabaráttu, sem aflaði lítils sem einskis fylgis. Atkvæði verða ekki með þessum hætti keypt fyrir peninga.
Bjarni á Sauðárkróki

Heimsókn í krambúð Bjarna Haraldssonar á Sauðárkróki er fastur liður hvers landsmóts hestamanna á Vindheimamelum. Búðin hefur verið í þessu húsnæði innst í bænum síðan 1930. Þar eru enn upphaflegar innréttingar með sérstökum skúffum fyrir rúsínur, hveiti, sykur og aðra lausavigtarvöru. Bjarni afgreiðir enn í búðinni, sem faðir hans stofnaði fyrir tæpri öld. Ég man enn, hversu merkileg mér þótti þessi búð, þegar ég var strákur í sveit í Skagafirði og fékk að fara í kaupstaðarferð. Þá þegar var Krókurinn mikið menningarsetur með fagmönnum á öllum sviðum, jafnvel skósmið og úrsmið.
Halastjarna í Öxnadal

Lítið er um veizlumat í Skagafirði, þar sem veitingahúsum hefur farið aftur síðustu ár og eldhúsið í Ólafshúsi á Sauðárkróki er komið í hreina steik, gráa og seiga. Til ráða er að skreppa heiðina að Halastjörnunni, sjávarréttastað, sem er efst í Öxnadal. Þar fékk ég fyrst fiskisúpu með kræklingi og humar, síðan reyktar svartfuglsræmur með blóðbergi úr hólunum, sem hálfan dalinn fylla við Hraundranga. Aðalrétturinn var steikt lúða með mauki rótarávaxta og að lokum kom rabarbaratrifli úr garðinum. Þetta var eins og í heimsborgum, hrein og tær vin í eyðimörk hringvegarins.
Hrossa Group

Dagblað, sem gefið er út á Vindheimamelum, upplýsir, að boðnar hafi verið tíu milljónir króna í hryssu undan Orra frá Þúfu, en hún hafi ekki verið föl. Ef við reiknum með, að hún muni eiga tíu folöld, er það milljón á folaldið, áður en búið er að borga folatoll upp á kvartmilljón. Ef hryssur fara í tíu milljónir, er skammt í að stóðhestar fari í hundrað milljónir. Því má fullyrða, að hestamennska sé hvorki landbúnaður né íþrótt, heldur löglegt fjárhættuspil. Enda eru hestar ekki lengur í eigu einstaklinga, heldur fyrirtækja á borð við S-Group.
Jón og Halldór

Fylgi Framsóknar er samkvæmt skoðanakönnunum orðið meira en það var í byggðakosningunum fyrir mánuði, hefur farið úr 6% í 9-10%. Þótt enn sé langt í fylgi síðustu alþingiskosninga, er ljóst, að nokkur þúsund manns telja flokkinn hafa fengið næga refsingu. Svik hans við þjóðina voru þó ekki byggðamál, heldur landsmál. Þau voru forusta í landníðslu og fylgisspekt við Sjálfstæðisflokkinn, sem enn er óbreytt. Þeir, sem telja Jón Sigurðsson munu leiða flokkinn heim eftir villur Halldórs Ásgrímssonar, verða fyrir vonbrigðum. Menn munu fatta fljótt, að Jón er á sömu villigötum og Halldór.
Deyr Samfylkingin?

Samfylkingin er í algeru lamasessi samkvæmt sömu könnunum, hefur 25% fylgi, mun minna en í síðustu kosningum. Samt hefur flokkurinn verið í þrjú ár í stjórnarandstöðu og hefur fengið frelsandi engil að formanni. Með sama áframhaldi eru engar horfur á, að flokkurinn geti haft forustu í nýrri ríkisstjórn að ári. Af hverju fiskar ekki kafteinninn? Þarf flokkurinn að finna nýjan formann. Og lendir hann þá bara á sömu villigötum og Framsókn í öðrum Jóni Sigurðssyni. Eða muna kjósendur enn, að Samfylkingin sveik þjóðina og studdi Kárahnjúkavirkjun?
Færa blýantsnag

Ríkisstjórnin heldur áfram að lama ríkiskontóra með því að flytja þá á enda veraldar. Atvinnuleysistryggingar fara til Skagastrandar og Fæðingarorlofið til Hvammstanga. Samtals flytjast sautján störf til þessara plássa, sem eiga bágt vegna minni landvinnslu á fiski og skorts á álverum. Engu máli skiptir, hvar í heiminum blýantar eru nagaðir. En ekki eru horfur á, að kontór á Skagaströnd verði duglegri en áður við að hindra menn í að taka laun á svörtum markaði um leið og þeir þiggja bætur. Kannski lagast sá þáttur á Skagaströnd. Við skulum endilega fylgjast með því.
Hollensk vandræði

Helgi Hafsteinn Helgason skrifar mér frá Amsterdam: “Þá er hollenska stjórnin fallin. Eftir vandræðin með Ayaan Hirsi Ali, var málið rannsakað. Í gær kom Verdonk ráðherra með lausn málsins, Ayaan fékk vegabréfið aftur, en það var ljóst, að um hafði verið samið (henni verið mútað), þ.e.a.s. hún gat ekki tjáð sig um málið. Í framhaldi urðu þingumræður í alla nótt, sem enduðu með því að D66 lýsti yfir vantrausti á Verdonk og síðar í dag á ríkistjórnina. Gátu ekki stutt verknað VVD (Verdonk). Þannig féll meirihlutinn og gekk Balkenende í kvöld á fund drottningar og sagði af sér. Líklega verður kosningum flýtt, þótt ekki sé útilokað að stjórnin sitji í minnihluta eitthvað lengur.”
Skemmdur hringvegur

Brýnna er að bjarga hringveginum en að leggja um heiðar nýja vegi, sem stytta leiðir lítið og flestar ekkert. Víða er hringvegurinn stórskemmdur vegna meiri umferðar þungra bíla en gert hafði verið ráð fyrir. Samt eru menn að gamna sér við að stofna félög um vegi með varanlegu slitlagi yfir Kjöl og Arnarvatnsheiði. Og látið hefur verið undan þrýstingi um veggöng í afskekktum fjörðum, svo sem í Héðinsfirði. Betra er að viðurkenna, að þungaflutningar í landinu hafa færst af sjó á hringveginn og forgangsraða vegagerð með tilliti til þess.
Stór dagur í gær

Á landsmóti hestamanna í gær fannst mér virðulegastur gylltur hjálmur kappans Reynis Aðalsteinssonar, sem hefði verið enn betri með strútsfjaðraskúf að hætti riddaraliðs. Þjóðlegastur var Jón Finnur Hansson ritstjóri, sem keppti í lopapeysu, en aðrir riðu í evrópskum yfirstéttarjökkum. Hápunkturinn var auðvitað framboðsræða Guðna Ágústssonar hestaráðaherra, sem var vel tekið af þúsundum manna. Persónulega fannst mér mest gaman að skreppa í kvöldmat yfir heiðina niður í Öxnadal, þar sem Guðveig Anna heldur úti Halastjörnunni, fyrsta flokks matstað í eyðimörkinni.